I N F O R M Á C I A
o priebehu a výsledkoch zasadania posilneného rezortného krízového štábu Ministerstva obrany Slovenskej republiky v súvislosti s použitím munície s ochudobneným uránom, ktoré sa uskutočnilo 29. mája 2001

	V súlade s plánom zasadaní posilneného rezortného krízového štábu Ministerstva obrany Slovenskej republiky (ďalej len „štáb“) sa 29. mája 2001 uskutočnilo riadne zasadanie štábu v súvislosti s použitím munície s ochudobneným uránom.
Obsahom rokovania bolo: 
–	vyhodnotenie úloh z posledného  zasadania štábu,
–	oboznámenie členov štábu so závermi 9. zasadania  výboru NATO pre ochudobnený urán ad hoc,
–	prerokovanie ďalšej činnosti štábu.
Úlohy  z posledného zasadania štábu boli splnené.
Žiadosť pridelenca obrany Holandského kráľovstva o možnostiach výcviku holandských jednotiek v Slovenskej republike, prípadne ich tranzit cez jej územie bola prostredníctvom ministra pôdohospodárstva Slovenskej republiky odoslaná na posúdenie Štátnej protinákazovej komisii. Po získaní posudku bude  pridelenec obrany Holandského kráľovstva  informovaný o možnostiach výcviku alebo tranzitu.  Ďalšou úlohou bolo zistiť, či v civilných zdravotníckych zariadeniach neboli vyšetrené osoby, ktoré plnili úlohy v prospech Slovenskej republiky na územiach bývalej Juhoslávie (napr. pozorovatelia volieb). Zistilo sa, že v  týchto zariadeniach  neboli  vyšetrené  takéto  osoby.  Poslednou  úlohou  bolo  vyhľadať 
p. Petra  Želinského   (autora   článku  Veterán  zo  zálivu,  uverejneného  v  časopise   Moment, č. 11/2001). Aj napriek niekoľkonásobným písomným  výzvam sa  p. Peter Želinský  neozval.
V ďalšom bode sa členovia štábu oboznámili s obsahom 9. zasadania  výboru NATO pre ochudobnený urán ad hoc, ktoré sa uskutočnilo 15. mája 2001 v Bruseli. V záveroch tohto zasadania sa konštatuje, že nebola preukázaná žiadna súvislosť medzi karcinogénnym ochorením vojakov a použitím munície s ochudobneným uránom. Preto sa ďalšie zasadanie  neuskutoční (iba v prípade potreby). 
Nasledujúcim bodom programu bolo prerokovanie ďalšej činnosti štábu. V súvislosti s ukončením činnosti výboru NATO pre ochudobnený urán  ad hoc a  s  tým, že ani u vojakov Armády  Slovenskej  republiky  nebola  preukázaná  súvislosť  medzi  ich zdravotným stavom   
a   použitím   munície  s  ochudobneným   uránom;  štáb navrhol, aby sa ďalšie pravidelné zasadania nevykonávali, a aby situačné centrum štábu naďalej sledovalo situáciu s tým, že   v prípade potreby sa bude štáb opäť aktivovať. 

Na zasadaní boli prijaté tieto úlohy:
–	po obdržaní posudku o výcviku (tranzite) holandských jednotiek od Štátnej protinákazovej komisie pripraviť odpoveď vojenskému pridelencovi obrany Holandského kráľovstva,
–	naďalej pokračovať v sledovaní situácie v súvislosti s použitím munície s ochudobneným uránom.